Na podlagi Pravilnika o postopkih za izvrševanje proračuna Republike Slovenije (Uradni list RS, št. 50/07, 114/07 – ZIPRS0809, 61/08, 99/09 – ZIPRS1011, 3/13 in 81/16) in Odloka o proračunu Občine Žetale za leto 2018 (Uradno glasilo slovenskih občin, št. 59/17 in 8/18), Občina Žetale, Žetale 4, 2287 Žetale, objavlja 

Javni razpis
za sofinanciranje malih komunalnih čistilnih naprav
na območju Občine Žetale v letu 2018

I.
Predmet razpisa

Predmet razpisa je sofinanciranje nakupa in vgradnje malih komunalnih čistilnih naprav (v nadaljevanju MKČN) velikosti do 50 PE za stanovanjske objekte na območju občine Žetale.

II.
Upravičenci do sredstev

Upravičenec dodelitve proračunskih sredstev po tem razpisu je lastnik (fizična oseba) stanovanjskega objekta v občini. V primeru izgradnje skupne MKČN za več stanovanjskih objektov, je nosilec investicije (vlagatelj) tisti, na katerega zemljišču bo MKČN zgrajena, investitorji pa medsebojna razmerja uredijo s posebno pogodbo.

Do sredstev ni upravičena fizična oseba, ki je lastnica stanovanjskega objekta, kjer je že zgrajena javna kanalizacija ali čistilna naprava.

Splošni pogoji upravičenosti so podrobneje opisani v IV. točki tega razpisa. 

Upravičenec lahko kandidira na proračunska sredstva za en objekt le enkrat.

III.
Višina pomoči

Višina pomoči za posamezno MKČN znaša do 50 % upravičenih stroškov, vendar ne več kot 1.400,00 EUR na stanovanjski objekt za postavitev MKČN pri zamenjavi obstoječe greznice z MKČN ali pri novogradnji. Sofinancira se postavitev ene MKČN na en objekt, kot tudi postavitev ene skupne komunalne čistilne naprave za več objektov.

IV.
Splošni pogoji upravičenosti

Upravičenec pridobi pravico do sofinanciranja, ko izpolni naslednje pogoje:
-	da stanovanjski objekt leži v občini izven območja, kjer je že zgrajena kanalizacija ali čistilna naprava; 
-	da ima stanovanjski objekt veljavno gradbeno dovoljenje za stanovanjski objekt, zgrajen po letu 1967, ali potrdilo za stanovanjski objekt zgrajen pred letom 1967, ali da ima objekt na podlagi določil prvega odstavka 197. člena ZGO-1 uporabno dovoljenje; 
-	MKČN mora imeti certifikat, oziroma listino o skladnosti izdelka z zahtevami glede doseganja mejnih vrednostih parametrov odpadnih vod, kot jih predpisuje Uredba o odvajanju in čiščenju komunalne odpadne vode (Uradni list RS, št. 98/15 in 76/17);
-	čiščenje komunalne odpadne vode v MKČN mora biti skladno z ostalimi določili Uredbe o odvajanju in čiščenju komunalne odpadne vode (Uradni list RS, št. 98/15 in 76/17) glede ustreznosti čiščenja v MKČN;
-	ocena obratovanja MKČN, ki jo upravičenec kot dokazilo posreduje na občino, mora biti pozitivna (dolžan jo je dostaviti v roku 6 mesecev po vgradnji MKČN); 
-	v primeru biološke čistilne naprave je potrebno posredovati dokazilo o pozitivno opravljeni prvi meritvi (upravičenec je dolžan dokazilo dostaviti v roku 6 mesecev po vgradnji MKČN); 
-	čistilna naprava mora biti vgrajena in v funkciji obratovanja; 
-	pred vgradnjo male komunalne čistilne naprave je potrebno pridobiti vodno soglasje v skladu s predpisi, ki urejajo vode;
-	lokacija postavitve MKČN mora omogočati dostop in neovirano praznjenje; 
-	upravičenec mora razpolagati z zemljiščem, na katerem se načrtuje postavitev MKČN. Biti mora lastnik tega zemljišča ali imeti v zemljiški knjigi vknjiženo ustrezno stvarnopravno pravico; 
-	upravičenci, ki bodo za več objektov postavili skupno MKČN, morajo vlogi priložiti podpisan in notarsko overjen medsebojni dogovor vseh uporabnikov MKČN, ki ni časovno omejen in osebo, ki bo zadolžena za upravljanje MKČN, ter sklenjeno služnostno pogodbo med lastniki in investitorjem; 
-	upravičenec lahko pridobi sredstva za isto naložbo le enkrat. Kolikor je upravičenec že prejel javna sredstva za isti namen, do sredstev po tem razpisu ni upravičen. 
-	do sofinanciranja je upravičen lastnik stanovanjskega objekta v občini, ki je MKČN postavili v letu 2018. 

Čistilna naprava mora zadostiti naslednjim tehničnim zahtevam:
-	MKČN mora biti izdelana v skladu z enim od standardov: SIST EN 12566-1, SIST EN 12566-2, SIST EN 12566-3, SIST EN 12566-4 ali SIST EN 12566-5 in iz katere se v skladu s temi standardi odvaja očiščena odpadna voda neposredno v površinsko vodo, kar se dokazuje z ustreznim atestom, oziroma certifikatom,
-	MKČN mora imeti kot gradbeni proizvod izjavo o skladnosti, da ustreza standardom iz prejšnje alineje in je izdelana v skladu s predpisom, ki ureja potrjevanje skladnosti in označevanja gradbenih proizvodov, 
-	za MKČN mora biti izdelano poročilo o opravljenih prvih meritvah, iz katere mora biti razvidno, da je obratovanje MKČN v skladu z določbami Uredbe o odvajanju in čiščenju komunalne odpadne vode. 
V.
Upravičeni stroški

Za sofinanciranje lahko kandidat uveljavlja le stroške nakupa MKČN velikosti do 50 PE, z vključenimi stroški montaže MKČN in njenega prvega zagona z nastavitvijo parametrov. DDV ni upravičen strošek.
VI.
Višina razpisanih sredstev

Sredstva sofinanciranja MKČN so zagotovljena na proračunski postavki 1502012 z imenom Gradnje kanalizacije v Občini Žetale, proračuna občine Žetale za leto 2018. Višina razpisanih sredstev za leto 2018 je 10.000 ,00 EUR.

VII.
Vloga

Vlagatelj mora vlogo oddati na prijavnih obrazcih, ki morajo biti izpolnjeni v skladu iz razpisne dokumentacije.

Seznam obveznih prilog, ki jih mora predložiti vlagatelj ob predložitvi vloge:
1.	Račun za nakup MKČN iz katerega je razvidno, da cena vključuje montažo in prvi zagon MKČN z nastavitvijo parametrov. 
2.	Izjava vlagatelja (Priloga 3). 
3.	Izjava proizvajalca, da ima MKČN, ki je predmet ponudbe, certifikat oziroma listino o skladnosti izdelka z zahtevami glede doseganja mejnih vrednostih parametrov odpadnih vod, kot jih predpisuje Uredba o odvajanju in čiščenju odpadne vode (Uradni list RS, št. 98/15 in 76/17) (Priloga 4). 
4.	Izjava proizvajalca, da je čiščenje komunalne odpadne vode v MKČN, ki je predmet ponudbe, skladno z določili Uredbe o odvajanju in čiščenju komunalne odpadne vode 
(Uradni list RS, št. 98/15 in 76/17) (Priloga 4). 
5.	V kolikor parcela na kateri se postavlja MKČN, ni v lasti oz. ni v celoti v lasti vlagatelja, je potrebno dokazilo o ustrezni stvarnopravni pravici. 
6.	Podpisan in notarsko overjen medsebojni dogovor vseh uporabnikov MKČN, ki ni časovno omejen iz katerega bo razvidna delitev stroškov vzdrževanja MKČN in oseba, ki bo zadolžena za upravljanje MKČN (samo za vloge, kjer se za več objektov z različnimi lastniki postavi skupna MKČN). 
7.	Pooblastilo za vložitev vloge s podpisom vseh lastnikov stavb, ki bodo uporabljali MKČN (samo za vloge, kjer se za več objektov z različnimi lastniki postavi skupna MKČN) (Priloga 5). 
8.	Veljavno gradbeno dovoljenje za stanovanjski objekt zgrajen po letu 1967, ali potrdilo za stanovanjski objekt zgrajen pred letom 1967, ali uporabno dovoljenje za objekt na podlagi določil prvega odstavka 197. člena ZGO-1. 
9.	Vodno soglasje, ki ga izda Ministrstvo za okolje in prostor, Direkcija RS za vode, Sektor območja Drave, ki se pridobi na spletni strani Direkcije Republike Slovenije za vode. 
10.	Original Poročilo o prvih pozitivnih meritvah za malo komunalno čistilno napravo z zmogljivostjo, manjšo od 50 PE, ki ga izdela pooblaščeni izvajalec, ki je vpisan v evidenco izvajalcev obratovalnega monitoringa in s tem izpolnjuje pogoje, ki jih določa 30. člen Pravilnika o prvih meritvah in obratovalnem monitoringu odpadnih voda (Uradni list RS, št. 94/14 in 98/15) in 101.a člen Zakona o varstvu okolja. 

VIII.
Prijava, način prijave in roki

Izpolnjeno razpisno dokumentacijo vlagatelji pošljejo priporočeno po pošti, ali oddajo neposredno na naslov: Občina Žetale, Žetale 4, 2287 Žetale ter opremljena s pripisom »Ne odpiraj, javni razpis, MKČN«. Na hrbtni strani mora biti označen naslov pošiljatelja vloge.

Razpis se prične naslednji dan po objavi na spletni strani www.zetale.si in je odprt do porabe sredstev, zagotovljenih na proračunski postavki za ta namen, vendar najkasneje do 19.10.2018 (velja datum poštnega žiga).Če nepovratna sredstva po tem razpisu ne bodo v celoti porabljena, bo določen dodaten rok za oddajo vlog. 

IX.
Obravnavanje vlog in postopek odobritve

Odpiranje in pregled vlog:

Prispele vloge se odpirajo po vrstnem redu prejetja, v skladu z označeno uro in minuto ter datumom oddaje na kuverti. Odpiranje vlog ni javno. Prispele vloge bo pregledala in strokovno ocenila komisija, ki jo imenuje župan Občine Žetale.

Popolnost in dopolnitve vlog:
Vloga se šteje za popolno, če je izpolnjena na obrazcih razpisne dokumentacije, je razumljiva in ima priložene vse potrebne priloge, ki so navedene v razpisni dokumentaciji (priloga 2). Vlagatelje nepopolnih vlog komisija pisno pozove k dopolnitvi. Rok dopolnitve je 8 dni od prejema poziva za dopolnitev. Dopolnitve poslane po navedenem roku se ne upoštevajo.

Popolne vloge se razvrstijo po datumu, uri in minuti prejetja. Pri prvotno nepopolnih vlogah, ki so bile dopolnjene, se kot čas oddaje vloge štejeta datum in čas oddane dopolnitve. V primeru, da je v seznam popolnih vlog uvrščeno več vlog, kot je na voljo sredstev, se sredstva razdelijo vlagateljem popolnih vlog na začetku seznama, glede na vrstni red (datum, ura in minuta prejema) in razpoložljiva sredstva.

S sklepom se zavrže:
•	vloge, ki so prispele po zaključku razpisa, 
•	vloge, ki niso oddane na predpisani razpisni dokumentaciji in 
•	nepopolne vloge, ki jih v navedenem roku vlagatelj ni dopolnil ali jih je dopolnil neustrezno. 

S sklepom se zavrne vloge:
•	ki so neutemeljene, 
•	ki vsebinsko niso vloge in 
•	vloge, ki ne izpolnjujejo pogojev za prijavo. 

X.
Obveščanje o izboru

O dodelitvi sredstev na predlog komisije odloči občinska uprava Občine Žetale s sklepom. V obrazložitvi sklepa o pravici do sredstev je utemeljena odločitev in v primeru pozitivne odločitve opredeljena višina dodeljenih sredstev, namen ter upravičeni stroški. O izidu javnega razpisa se vse vlagatelje obvesti v roku 15 dni od dne, ko komisija pripravi predlog dodelitve proračunskih sredstev.
XI.
Pritožba na sklep

Zoper odločitev v sklepu lahko upravičenec vloži pisno pritožbo na župana Občine Žetale, na naslov: Občina Žetale, Žetale 4, 2287 Žetale, v roku 15 dni od prejema sklepa.

XII.
Nakazilo odobrenih sredstev

Z upravičencem se na podlagi sklepa o dodelitvi sredstev in po predložitvi vse dokumentacije skladno s priloženimi navodili sklene pogodba o dodelitvi nepovratnih sredstev in ostalih medsebojnih obveznostih in pravicah, vendar najkasneje do 2.11.2018. Upravičenec, ki do tega datuma pogodbe ne podpiše in ne dostavi vse zahtevane dokumentacije, ni upravičen do dodelitve sredstev iz tega razpisa.

Upravičenec na podlagi pogodbe o dodelitvi sredstev pošlje zahtevek za izplačilo z vsemi zahtevanimi prilogami najkasneje do 9.11.2018.

Pred vložitvijo zahtevka mora biti naložba zaključena in plačani vsi računi. 

Nakazilo sredstev se izvrši na osebni račun upravičenca 30. dan od podpisa pogodbe. 

Proračunska sredstva se lahko porabijo samo za namen, za katerega so dodeljena.

Ocena obratovanja se opravi po vzpostavitvi stabilnih obratovalnih razmer med tretjim in devetim mesecem po prvem zagonu nove naprave.

XIII.
Spremljanje namenske porabe sredstev

Za nadzor nad namensko porabo proračunskih sredstev za sofinanciranje MKČN v Občini Žetale je zadolžena komisija iz 1. odstavka VIII. točke tega razpisa.

Upravičenec je dolžan vrniti nenamensko porabljena sredstva skupaj z zakonitimi zamudnimi obresti, ki se obračunavajo od dneva plačila upravičencu, do dneva vračila sredstev v primerih, ko se ugotovi:
–  da so bila dodeljena sredstva delno ali v celoti nenamensko porabljena, 
–  da je upravičenec za katerikoli namen pridobitve sredstev navajal neresnične podatke, 
–  druge nepravilnosti pri uporabi sredstev. 

XIV.
Razpisna dokumentacija in informacije

Razpisna dokumentacija je objavljena na spletni strani Občine Žetale: www.zetale.si. Zainteresirane stranke jo lahko dvignejo tudi na sedežu Občine Žetale, Žetale 4, 2287 Žetale.

Dodatne informacije se lahko pridobijo po elektronski pošti:  info.zetale@zetale.si

Številka: 032-0018/2015-18
Datum: 21. 05. 2018

Anton BUTOLEN, l.r.
župan Občine Žetale